Schæffergården
Schæffergården, ejendom ved Ermelunden i Jægersborg nord for København. Gården har forgængere i staldbygninger, der i slutningen af 1740'erne opførtes ved Jægersborg Slot. I 1755 overtog hofsnedker Dietrich (Diderik) Schæffer (død tidligst 1778) ejendommen og lod den ombygge til et trefløjet anlæg med høj midterfløj. Fra 1781 havde gården flere forskellige ejere, bl.a. prins Harald, der overtog den i 1909. Bygningerne blev senere restaureret og istandsat, bl.a. i 1920 ved Kaare Klint, 1950-51 ved Palle Suenson og i 1972 ved Vilhelm Wohlert; i 1987 tilføjedes en stor konferencefløj ved arkitekt Hans Henrik Olrik (f. 1932). 
Schæffergården drives fra 1950 af Fondet for Dansk-Norsk Samarbejde. I 1972 blev den udbygget til kursus- og konferencecenter; den rummer en kunstsamling med værker af især Sven Havsteen-Mikkelsen.